24MOC-108

Nafarroako Alderdi Sozialista talde parlamentarioari atxikitako Ibai Crespo Luna jaunak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatzeko:

Zioen azalpena

Nafarroako turismoari buruzko datuek goranzko joera erakusten dute, halako moduan non kultura- eta natura-aniztasunari dagokionez destino giltzarri gisa duen posizioa finkatzen ari baita. Pandemiaren ondoren, sektorea azkar suspertu da, turismo-destinoak eta esperientziak bilatzeko ohituren aldaketetan oinarrituta.

Nafarroak ez du beste autonomia-erkidego batzuetan gertatzen den masifikaziorik, baina bisitari-kopurua handituko dela aurreikusten da. Hori dela-eta, turismoari buruzko ikuskera didaktikoagoa edukitzea ahalbidetuko duten datu zehatzetan oinarritutako irizpideetan sakondu beharra dago, Garapen Jasangarrirako Helburuekin (GJH) eta Nazio Batuen 2030eko Agendarekin bat eta, hortaz, toki-entitateen ereduen eta garapenaren jasangarritasunarekin bat.

Nafarroak potentzial turistiko paregabea du, bere naturaren aberastasunen, ondare historikoan eta kultura-, kirol-, gastronomia- eta kongresu-eskaintzan oinarritua. Funtsezkoa da sektorearen hazkundea kuantitatiboa ez ezik, kualitatiboa ere izatea, ingurumenean, gizartean eta ekonomian duen inpaktuari arreta berezia eskainiz. Sektore turistikoaren metrikak bisitari-kopuruan eta zuzeneko eragin ekonomikoan oinarritu ohi dira. Hala ere, premiazkoa da beste adierazle batzuk baliatzea, turismoaren jasangarritasuna, turismo mota eta horren ezaugarriak eta GJHei eta tokiko garapenari egiten dien ekarpena islatzeko, gure lurraldearen berezitasunak kontuan hartuta.

Nafarroan, garapen turistikoa eredu erresilienteago eta jasangarriago baterantz bideratu behar da, non Foru Komunitateko eremuen ezaugarri geografikoak, klimatikoak eta sozialak kontuan hartuko baitira.

Toki-entitateek eta sektore turistikoak zeregin erabakigarria dute GJHak espazio turistikoetan lurraldeka kokatzeko eta ereduaren jasangarritasuna lortzeko, zuzenean laguntzen baitute horiek lortzen.

Azaldutako guztiagatik, Nafarroako Alderdi Sozialista talde parlamentarioak honako erabaki proposamen hau aurkezten du:

1. Nafarroako Parlamentuak Kultura, Kirol eta Turismo Departamentua premiatzen du Nafarroan turismoaren sustapenean eta garapenean tipologia eta garapen jasangarriko adierazle berriak ezar eta heda ditzan.
2. Toki-entitateekin eta/edo turismo-entitateekin lankidetzan jardun dadin, halako moduan non, dauzkan eskumenen barruan, turismoak Nafarroan duen inpaktua (tipologikoa, soziala eta/edo ingurumenaren arlokoa) neurtzeko adierazle estatistikoak sortzea ahalbidetuko duten datuen bilketa eta hedapena gaurkotu ditzaten.

Iruñean, 2024ko irailaren 24an

Foru parlamentaria: Ibai Crespo Luna